SET บ่ายร่วงกว่า 10 จุด หลุดแนวรับ 1,625 เซ่นแรงขายหุ้นบิ๊กแคป-รอผลประชุมเฟด
SET บ่ายร่วงกว่า 10 จุด หลุดแนวรับ 1,625 โดย ณ เวลา 15.36 น. ดัชนีอยู่ที่ 1,621.10 จุด เซ่นแรงขายหุ้นบิ๊กแคป-รอผลประชุมเฟด
SET บ่ายร่วงกว่า 10 จุด โดย ณ เวลา 15.36 น. ดัชนีอยู่ที่ 1,621.10 จุด หลุดแนวรับ 1,625 เซ่นแรงขายหุ้นบิ๊กแคป-รอผลประชุมเฟด
15 มิ.ย. 2564

ผู้สื่อข่าวรายงานว่า วันนี้(15มิ.ย.64)ตลาดหุ้นไทยภาคบ่ายร่วงไปกว่า 10 จุด โดย ณ เวลา 15.36 น. ดัชนีอยู่ที่ 1,621.10 จุด ลบ 11.96 จุด หรือ 0.73% ด้วยมูลค่าซื้อขาย 67,198.69 ล้านบาท คาดรับแรงขายหุ้นขนาดใหญ่ เพื่อลดความเสี่ยงระหว่างรอติดตามผลการประชุมคณะกรรมการกำหนดนโยบายการเงินของธนาคารกลางสหรัฐ (FOMC)
นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้แกว่งตัวทั้งบวก-ลบในกรอบแคบคล้ายตลาดหุ้นเอเชียในช่วงรอผลการประชุมธนาคารกลางสหรัฐ (เฟด) ในเร็ว ๆ นี้ ซึ่งตลาดให้น้ำหนักต่อปัจจัยนี้ค่อนข้างมากในการเป็นตัวแปรชี้นำทิศทางตลาดฯ
โดยมองว่าเฟดจะยังคงนโยบายเดิม โดยเฉพาะอัตราดอกเบี้ย เนื่องจากเฟดเคยระบุไว้ก่อนหน้านี้ว่าจะยังไม่ปรับขึ้นไปจนถึงปี 66 ส่วนอัตราเงินเฟ้อสหรัฐที่พุ่งขึ้นแรงก็มาจากการเปิดเมืองและยังต้องติดตามต่อไปว่าเป็นภาวะชั่วคราวหรือไม่ เชื่อวาเฟดคงจะนำเรื่องนี้ไปพิจารณาด้วย
ส่วนบ้านเรายังต้องติดตามการบริหารจัดการวัคซีนโควิด-19 หลังจากที่การฉีดวัคซีนสะดุลลงในขณะนี้ ทำให้ความคาดหวังการเปิดเมืองอาจจะยังไม่แน่นอนและต้องรอดูต่อไป พร้อมแนะนำติดตามตัวเลขเศรษฐกิจของสหรัฐฯ
แนวโน้มการลงทุนในช่วงบ่ายนี้ตลาดฯคงยังเงียบเหงาคล้ายช่วงเช้าในช่วงรอปัจจัยใหม่เข้ามา พร้อมให้แนวรับ 1,625 จุด ส่วนแนวต้าน 1,640 จุด 
ด้านบล.ฟิลลิป ระบุว่า คาดว่าบ่ายนี้ SET Index จะแกว่งตัวออกข้างในกรอบระหว่าง 1625-1635 จุด และยังไม่มีแนวโน้มเลือกทิศทางจนกว่าจะรับรู้ผลการประชุม FOMC กลยุทธ์การลงทุนภาคบ่าย: แนะนำกลยุทธ์ “ซื้อเมื่อราคาย่อตัว” ในหุ้นขนาดใหญ่ที่ราคายัง Laggard และหุ้นกลุ่มเปิดเมืองได้ประโยชน์จากการกระจายวัคซีนในสัดส่วนไม่เกิน 50% ของพอร์ตการลงทุน